Σούπα κάστανου με τζίντζερ και φασκόμηλο
Τα κάστανα έχουν την τιμητική τους αυτή την την εποχή του χρόνου! Μπορείτε να τα απολαύσετε σε αυτή τη σούπα που τα συνδυάζει με τζίντζερ και φασκόμηλο.
100 γρ. βούτυρο αγελαδινό, 1 κιλό κάστανα, χαραγμένα στη βάση τους χιαστί, μισοβρασμένα (για 10 λεπτά σε αλατισμένο νερό που κοχλάζει) και καθαρισμένα, 2 ξερά κρεμμύδια, σε μικρά καρέ, 2 μέτρια καρότα, σε μικρά καρέ, 1 μέτρια πατάτα, σε μικρά καρέ, 50 γρ. φρέσκο τζίντζερ, τριμμένο , 1.500 ml ζωμός κότας, 3 φύλλα φρέσκο ή ξερό φασκόμηλο (ή 1 φακελάκι αφέψημα φασκόμηλου) , 50 ml κρέμα γάλακτος, αλάτι, φρεσκοτριμμένο πιπέρι, 3-4 κουτ. γλυκού κολοκυθόσποροι, ελαφρώς καβουρδισμένοι ελάχιστο ελαιόλαδο
Για να φτιάξουμε σούπα κάστανου με τζίντζερ και φασκόμηλο, ζεσταίνουμε σε μεγάλη κατσαρόλα το βούτυρο σε μέτρια φωτιά, μέχρι να λιώσει και να αφρίσει. Ρίχνουμε τα κάστανα, τα κρεμμύδια, τα καρότα, την πατάτα και το τζίντζερ και τα σοτάρουμε για 4-5 λεπτά, ανακατεύοντας μέχρι να μαραθούν. Σβήνουμε με τον ζωμό και προσθέτουμε το φασκόμηλο (φύλλα ή φακελάκι).Όταν το υγρό πάρει βράση, χαμηλώνουμε τη φωτιά και σιγοβράζουμε τη σούπα για περίπου 45 λεπτά, με μισοσκεπασμένη κατσαρόλα. Πετάμε το φασκόμηλο και λιώνουμε τη σούπα μέσα στην κατσαρόλα με ραβδομπλέντερ ή την πολτοποιούμε σε δόσεις στον πολυκόφτη. Την ξαναρίχνουμε στην (καθαρισμένη) κατσαρόλα, προσθέτουμε την κρέμα γάλακτος, αλάτι και πιπέρι και ζεσταίνουμε για 1-2 λεπτά σε μέτρια φωτιά.Σερβίρουμε, τη σούπα κάστανου με τζίντζερ και φασκόμηλο, σε βαθιά πιάτα και ρίχνουμε σε κάθε μερίδα μερικές σταγόνες ελαιόλαδο, τον πασατέμπο και φρεσκοτριμμένο πιπέρι.
Καρότα,Κάστανα,Κρέμα Γάλακτος,Χριστούγεννα,Χωρίς γλουτένη,Χωρίς ζάχαρη